
Ştire
Competiţia celor mai bune practici din administraţia publică din România:
Cele mai bune proiecte evaluate în teritoriu

În perioada 12 septembrie - 30 septembrie 2016, experţii evaluatori ai bunelor practici înscrise la Pilonul 4 - Reducerea risipei şi eficientizarea cheltuirii banului public în administraţia publică locală derulează, în teritoriu, vizite de evaluare.

Obiectivul acestor vizite este acela de a evalua modul de implementare a bunei practici şi operaţionalitatea acesteia. În scopul stabilirii celor 4 câştigători din cadrul acestui pilon, a fost realizată o “listă scurtă“  care cuprinde cele mai bune 8 aplicaţii. Vizitele se desfăşoară în localităţile Amara, Călăraşi, Constanţa, Braşov, Oradea, Zalău şi Bistriţa.
        Pilonul Reducerea risipei și eficientizarea cheltuirii banului public în administrația publică locală este dedicat  instituţiilor şi autorităţilor publice locale  şi este o inițiativă a Guvernului României prin Cancelaria Primului-ministru, Ministerul Dezvoltării Regionale și Administrației Publice, Ministerul pentru Consultare Publică și Dialog Civic şi Agenţia Naţională a Funcţionarilor Publici, în parteneriat cu Consiliul Europei, prin intermediul programului Bune practici în administrația locală.
Pilonul este parte componentă a celei de-a IX-a ediţii a Competiţiei celor mai bune practici din administraţia publică din România, derulată anual de către Agenţia Naţională a Funcţionarilor Publici.

Detaliile despre competiţie sunt disponibile la adresa www.anfp.gov.ro, secţiunea Inovaţie şi calitate.

